L-argument jekk in-nar fil-festi għandux jinqata' jew le huwa wieħed jaħraq u vast ħafna. Ma taħsbux illi n-nar fil-festi huwa parti mill-kultura Maltija? Imma min-naħa l-oħra ma taħsbux illi n-nar fil-festi huwa perikoluż u jista' jweġġa' lil xi ħadd? Punt favur dan l-argument huwa li n-nar fil-festi jagħti kulur lill-festa u jkun hemm aktar atmosfera vivaċi. Illum sar wieħed mill-attrazzjonijiet ewlenin fil-festi. In-nar iħajjar lil ħafna nies biex imorru l-pjazza tar-raħal għall-festa biex jaraw in-nar tal-art filwaqt li jiltaqgħu ma' xi ħbieb antiki, jixorbu xi ħaġa flimkien u jgħidu kelma. In-nar tal-ajru jġiegħel ħafna xjuħ u anzjani jinżlu sa ħdejn xi wied jew xi għalqa qrib ta' fejn jisparaw il-murtali biex jgħidu xi kelma bejniethom waqt li jaraw spettaklu ta' kuluri fl-ajru. In-nar fil-festi jagħti wkoll ċans lil ħafna nies ta' kull età, kemm żgħażagħ u kif ukoll dawk imdaħħla fiż-żmien, biex jesprimu t-talent tagħhom. In-nar isir parti minn ħajjithom u għal kull ċans li jkollhom tarahom sejrin lejn il-kamra biex jaħdmu l-porvli. Ara kif jiġġennu jekk ma jkollhomx l-opportunità jesprimu t-talent tagħhom! Mill-banda l-oħra n-nar fil-festi għandu l-iżvantaġġi tiegħu ukoll. It-traskuraġni ta' min jaħdem in-nar u anki tad-dilettanti, jista' jkun periklu kbir. Il-ħdim tan-nar jirrikjedi regoli stretti u jista' wkoll iwassal għal inċidenti gravi u fatali. Fil-fatt ma kinitx l-ewwel darba li taret xi kamra tan-nar u mietu xi nies. Barra minn hekk, in-nar tal-art jista' jkun ta' theddida għal bosta annimali u għan-natura minħabba l-istorbju u n-nugrufun li jaqa'. L-aħħar argument kontra n-nar li ser insemmi, u naf illi hu wieħed mill-aktar affarijiet koroh tan-nar, huwa l-flus. In-nar jirrikjedi somom kbar ta' flus biex jinħadem imma sfortunatament jinħaraq kollu fi ftit sigħat. Għalhekk hawn min hu tal-fehma li l-flus miġbura, minflok itiru mar-riħ f'radda ta' salib, jintefqu għal xi ħaġa ta' aktar valur, ngħidu aħna jingħataw lill-foqra. L-opinjoni tiegħi hija illi n-nar fil-festi jibqa' jsir. L-aqwa illi jkun ikkontrollat u moderat. Fuq kollox, in-nar ilu jsir għal diversi snin u kif semmejt fil-bidu huwa parti mill-kultura Maltija u tkun ħasra jekk 'il quddiem niġu fi stat fejn ikollu jinqata'.
In-nar fil-festi għandu jinqata'. Ħlief diżgrazzji ma jġibx. Argumenta. – Julian Xuereb 9A